tyd Archives - The Word for Today
Vriendskap se beloning (1)
Spreuke 18:24 DB
Die Bybel sê, 'In tye van nood leer jy jou vriende ken. Sommige praat net, maar doen niks nie. Ander sal alles vir jou doen. Hulle is nader aan jou as 'n broer.' Gloria Gaither wys uit dat ware vriende besorg is oor wat jy besig is om te word. Hulle kyk verby die huidige en gee diep om oor jou as algehele persoon. Terwyl dit tyd en energie neem om hierdie tipe vriendskap te bou en te onderhou, is die voordele veel meer as die belegging daarin. Ware vriende: 1) Help jou op wanneer jy geval het. 'Twee is beter as een… As een mens val, kan sy vriend hom ophelp. Maar as een val wat alleen is, is daar niemand om hom op te help nie' (Prediker 4:9-10 NLV). 2) Haal die druk van jou af. Maak nie saak hoe lief hulle vir jou is en wil help nie, soms is jou familie te naby aan die situasie om objektief te wees. Oor sulke gevalle, sê die Bybel, 'Eerlike raad van 'n vriend is so aangenaam soos parfuum…' (Spreuke 27:9 NLV). 3) Laat jou lag. Wanneer 'n goeie lagsessie presies is wat jy nodig het, sal vriende jou help om die humor in 'n situasie te sien – gewoonlik omdat hulle al self daar was! Soos Hazel C. Lee sê, 'Om vir onsself en saam met ander mense te lag, bring 'n verrassende gevoel van samesyn mee.' 4) Hou jou aanspreeklik. Het jy al agtergekom wanneer jy in teenstelling met God se Woord optree, dit maklik is om jouself te flous? Dis dan wanneer die teregwysing van 'n vriend jou weer op die regte pad kan bring. Dank God dus vir goeie vriende wat jou lief genoeg het om eerlik met jou te wees, selfs wanneer dit seermaak.
Sielskos: 2 Kor 9:1-11:15; Luk 2:8-20; Ps 144:9-15; Spr 16:4-7
Wees daar (1)
Romeine 12:8 NLV
Ons sê, 'Dis nie my verantwoordelikheid nie. Ek wil nie betrokke raak nie!' Het jy al ooit hierdie woorde gesê? Jy mag dalk dink dat jy 'n goeie rede gehad het – miskien was dit 'n ongerieflike tyd – maar die punt is dat jy nie aangebied het om iemand in nood te help nie. Jy is nie alleen nie. Navorsing wys dat die neiging om betrokkenheid te vermy wêreldwyd aan die toeneem is. Nietemin is dit 'n Bybelse mandaat om 'daar te wees' vir ander mense; dis die praktiese toepassing daarvan om God en jou naaste lief te hê (sien Matteus 22:37-39). Krisisse doen hulle gewoonlik op drie maniere voor: 1) Situasie krisisse wat ernstige siektes, die dood van 'n geliefde of die ineenstorting van familieverhoudings insluit. Die patriarg Job het almal van hulle ervaar! 2) Krisisse wat as gevolg van die verloop van tyd ontwikkel – om die huis te verlaat, om universiteit toe te gaan, huweliksaanpassings, ouerskap, aftrede of gesondheid wat afneem. Abraham en Sara het van hierdie tipe krisisse geweet. Hulle het hulle huis en familie verlaat en jare van kinderloosheid verduur. Toe het God hulle nog boonop gevra om hulle 'wonderwerk' seun te offer. 3) Self-bewuste krisisse is wanneer jy ontstellende waarhede oor jouself ontdek – jy word vertel dat jou siekte, menslik gesproke, nie behandelbaar is nie, of jy sien jouself as 'n mislukking omdat jy te oud voel om jou lewensdoelwitte te bereik. Miskien staar die realiteit jou in die gesig dat jy geskei of 'n wewenaar of weduwee is, of jy voel as gevolg van jou agtergrond verwerp. Mense soos Elia en Jona is voorbeelde van self-bewustelike krisisse. Laat enige van hierdie voorbeelde jou aan iemand dink? Wees dan daar vir hulle.
Sielskos: Rig 12-15; Mark 11:1-11; Ps 97; Spr 13:9-10
Bevry die slawe (2)
Psalm 107:13-14 NLV
God is in die besigheid om mense te bevry – moreel en geestelik. Toe die Israeliete in slawerny vasgevang was, '…het hulle geroep, en Hy het hulle uit die nood bevry' (vers 13 NLV). Jesus doen dit steeds vandag, en 'As die Seun van God dus sê julle is vry, is julle regtig in God se gesin vry' (Johannes 8:36 DB). Volg dus hierdie stappe na vryheid: 1) Roep God aan. Hy het gesê, 'As julle heelhartig na My soek, sal julle My vind' (Jeremia 29:13 NLV). Israel se roep het herhaaldelik uit die hart gekom en God reageer steeds op hartsroepe. Verlossing begin by die erkenning van jou totale afhanklikheid van Hom. In plaas daarvan om dit alles op jou eie te hanteer, sê die Bybel, 'Gee al julle bekommernisse aan God oor, want Hy gee vir julle om' (1 Petrus 5:7 NLV). 2) Voed jou siel geestelik. Jesus het gesê, 'Ek is die brood wat lewe gee… As iemand van hierdie brood eet, sal hy vir altyd lewe…' (Johannes 6:51 NLV). As jy van God se Woord eet en jou gevoelens in gebed deel, sal Hy jou las ligter maak en jou siel voed. Hy het gekom om '…aan te kondig dat gevangenes vrygelaat sal word… dat onderdruktes bevry sal word…' (Lukas 4:18 NLV). Neem tyd om oor God se Woord te mediteer. Reflekteer daarop totdat jy verstaan hoe dit op jou lewe van toepassing is. Kennis sonder die toepassing daarvan is nutteloos. Vryheid benodig die daaglikse inname van die Skrif en die toepassing daarvan op jou huidige omstandighede. 'Gelukkig is die mense wat… vreugde vind in die gebooie van die Here en sy voorskrifte dag en nag oordink' (Psalm 1:1-2 NLV). Doen dit elke liewe dag – en wees vry!
Sielskos: Rig 4-6; Mark 10:13-22; Ps 88:9b-18; Spr 13:4-6
Nuttige wenke vir 'n gelukkige huwelik
Spreuke 31:11 NLV
As jy 'n gelukkige huwelik wil hê, moet jy altyd hierdie twee dinge in gedagte hou:  1)  Moet nooit jou maat in die openbaar verneder nie. Wanneer jy dit doen, verneder jy jouself. Salomo skryf, 'Waar sal jy 'n knap vrou kry? 'n Goeie vrou is meer werd as edelstene. Haar man het volkome vertroue in haar… Haar hele lewe lank bring sy vir hom net voordeel…' (verse 10-12 NLV). Iemand het gesê, 'Voor jy jou maat se smaak kritiseer, stop en onthou dat hy/sy jou gekies het!' Die feit is dat ons almal diep binne in ons gewoontes, swakhede, worstelinge, fantasieë, herinneringe uit ons kindertyd en onuitgesproke begeertes het. Ons hunkering na iemand om te vertrou is diep en onveranderlik. Dis hoekom God die huwelik ontwerp het om 'n veilige hawe in 'n gevaarlike wêreld te wees. As jy nie jou maat kan vertrou nie – wie kan jy dan vertrou?  2)  Koester altyd gedeelde drome en doelwitte. Deesdae skei 'n skokkende hoeveelheid paartjies tussen die sewentiende en vyf-en-twintigste huweliksjaar. Weet jy hoekom? Dis gewoonlik wanneer die laaste kind met skool of universiteit klaar maak en die huis verlaat. Nou is dit net die twee van julle. As jy al jou tyd spandeer het om op jou kinders te fokus en mekaar verwaarloos het, word jy eendag wakker en voel of jy saam met 'n vreemdeling leef. Hoe vermy mens dus hierdie situasie? Deur lewenslange doelwitte en drome te hê waarnatoe beide van julle werk. Onthou, julle is meer as net ouers – julle is mense – en God het 'n plan vir julle lewens as paartjie. As julle dit nog nie ontdek het nie, praat daaroor en bid dan en vra dat God dit aan julle sal openbaar. Dis 'n gebed wat Hy sal beantwoord!